**РЕЦЕНЗИЯ**

на дисертационен труд за присъждане на образователната и научна степен “доктор”

по професионално направление 2.1. Филология (Странознание на Източна Азия)

**Автор на дисертационния труд**

Мария Стефанова Боеклиева

докторант към катедра Японистика, ФКНФ, СУ “Св. Климент Охридски”

**Тема на дисертационния труд**

Японското *шинто:* и корейският шаманизъм като елементи на културната и национална идентичност (От началото на XX век до наши дни)

**Рецензент**

Доц. д-р Ирина Сотирова

катедра Кореистика, ФКНФ, СУ “Св. Климент Охридски”

Представеният десертационен труд на тема “Японското *шинто:* и корейският шаманизъм като елементи на културната и национална идентичност (От началото на XX век до наши дни)” се състои от Въведение, 4 глави, Заключение, Приложения и Библиография с общ обем от 423 страници. Структурата на работата е балансирана и логически подредена. Въпреки големия обем на дисертацията, в текста няма описания, отклонения и странични за темата факти, като информацията е стройно подредена и изцяло подчинена на доказването на поставената теза. Отделните глави са свързани една с друга тематично, но и сами по себе си представляват логически завършено цяло с въвеждащ текст, доказателствена част и заключение; в заключенията към всяка глава организирано и систематизирано са представени изводите, до които докторантката е достигнала. Като приложение в края на дисертационния труд са пояснени термини, понятия и събития от корейската и японската история, народопсихология и култура. Обособяването им в отделен раздел е целесъобразно, предвид желанието на автора да не отклонява вниманието на читателя от тезата и нейното доказване. Библиографията включва около 400 заглавия на български, западни, корейски и японски автори – както на класици в своята област, така и на новатори със собствени теории и съвременни приноси в изследването на етнопсихологията и религиите на Изтока.

Във Въведение Мария Боеклиева обосновава избора си на тема, както и методите на изследване. Темата за културната и национална идентичност на Япония и Корея днес е изключително актуална и предизвиква интереса както на учени, така и на любители на двете държави. В същото време обаче тя е дълбока, сложна и политически гореща. Фактът, че изследва Корея и Япония паралелно, позволява на докторантката да види по-ясно сложната ситуация преди, по време и след Втората световна война (периода, в който и двата народа формират днешния си национален облик). В този аспект на поглед и от двете (противостоящи и враждуващи) страни, дисертацията категорично може да бъде определена като иновативна и приносна. Паралелът между японското *шинто* и корейския шаманизъм е напълно уместно подбран и докторантката успешно доказва, че двете религии изпълняват сходни функции и са основно оръжие в изграждането на националното самосъзнание на двете държави.

В Първа глава докторантката поставя общата рамка на изследването си и разглежда *шинто* и шаманизма в развитието на Япония и Корея. Текстът върви логично от общото към конкретното – маркирана е ролята на традиционните религии в общественото развитие като цяло, същността на японското *шинто* и на корейския шаманизъм, както и ролята на двете религии през вековете в историята и културата на двете държави. Фокусът на Първа глава (както и на дисертацията като цяло) не е върху философската страна на религиите, а върху функциите им на градивен елемент на националната идентичност. Прави добро впечатление, че докторантката не пропуска да разгледа, при все че на кратко (съвсем разбираемо, поради липсата на достъпна информация по темата), и шаманизма в КНДР. За религиозната ситуация в КНДР докторантката се позовава на данни от Асоциацията за архивите, като смятам цитираната статистика за ценна и интересна за българския читател (стр. 75). Разглеждайки в точка 3.3. от Първа глава шаманизма като градивен елемент на корейската идентичност, Мария Боеклиева съвсем основателно набляга на периода на японската окупация над Корея, когато корейците започват да преосмислят собствената си култура и история и да градят национално си самочувствие. Интересни са цитатите, които дисертантката привлича в защита на тезата си, че към момента на японската окупация корейският народ не е имал ясно изградена идентичност или чувство за национална принадлежност (стр. 79). Докторантката посочва именно колониалния период като отправна точка за издигането на шаманизма като основен аспект и същност на корейската култура и идентичност.

Втора глава разглежда традиционните религиозни вярвания като социо-културна платформа на политическия сблъсък между Корея и Япония в първата половина на XX век. Изследван е пътят на модернизация на Япония и превръщането й във водеща световна сила, като на фона на този процес е показана тенденцията за търсене на японското с цел показване на превъзходство пред съседните азиатски народи. В дълбочина е разгледана концепцията за национална същност *кокутай* като основен стълб на идеята за държавно конструиран национализъм (стр. 91-95). Формирането и развитието на държавното *шинто* заема основна част от Втора глава, като пътят на *шинто* като държавна, включително и фашистка религия, е проследено изчерпателно и задълбочено. Ясно е показана връзката с последвалото анексиране на Корейския полуостров от Япония. Налагането на *шинто* на корейската нация по време на окупацията оставя трайна следа у корейския народ и до днес. Подробните сведения за този процес и за механизмите, с които японската държава го осъществява, са безспорно приносни и ценни. Изграждане на *шинто* храмове в Корея е една от болезнените теми за корейския народ и Мария Боеклиева успешно не само пресъздава, но и задълбочено тълкува този сложен политическо-културен процес. Възраждането на корейския шаманизъм по време на окупацията именно в противовес на опита за асимилиране чрез *шинто* е подробно проследен във Втора глава, като е направена ясна връзка със зараждането на корейския национализъм. Разгледани са също няколко представителни националистични движения в Корея, целящи да противопоставят корейския дух на чуждите влияния, да го съхранят и да го издигнат. Формирането на идеята за “нация” в Корея е изчерпателно проследено, като докторантката демонстрира много добро познаване на термините и лингвистичните нюанси, които играят стратегическа роля в осъзнаването на корейците на представата за самите себе си. Митичният основател на първото корейско царство Тангун е издигнат като прабаща на хомогенната и велика корейска нация. Тангун е посочен като мощен символ, създаващ чувство за единство и общност сред корейците (стр. 145). Докторантката отделя специално внимание и на някои по-влиятелни националистични корейски политически и културни деятели, най-значимият сред които Чуе Нам-сон.

Трета глава е посветена на ролята на *шинто* в съвременните социо-културни и национални тенденции в Япония. Вниманието е насочено към анализ на мястото и ролята на *шинто* през най-новия период от японската история. Проследено е *шинто* в годините на американската окупация, като ясно е посочена промяната на *шинто* от държавна религия в религия, развиваща се в условията на религиозна свобода. Описани и изследвани са реформите, извършени за изчистването на *шинто* от националистически, фашистки и милитаристични краски. По-нататък в Трета глава се обръща подробно внимание на японската идентичност в следокупационна Япония и мястото на религията в нея, като следва изследване на процеса в най-новото време. Мария Боеклиева стига в работата си до годините на XXI век, когато *шинто* се превръща в учение, проповядващо поклонение към природата и хармонично съжителство с обкръжаващия свят – тенденция, която е в съзвучие в глобалните природозащитни концепции.

Четвърта глава е озаглавена “Шаманизмът в съвременната социо-културна динамика на Корейския полуостров”. Главата е разделена на две части, които изследват мястото и ролята на шаманизма както в южната част на Корейския полуостров, така и на север. Както беше споменато и по-горе в рецензията, изследването на религиозната ситуация в КНДР представлява безспорен принос на дисертацията. Корейският национализъм е тема, която интересува много учени – кореисти, културолози, историци и пр. Изследвания по темата, написани както от корейски учени, така и от западни, следователно има. Видимо е, че докторантката много добре познава техните трудове, като привлича обективните и независими материали (по темата се издават и много пропагандни и спекулативни такива) в защита на своята теза. Интерес за българския читател представлява начина, по който корейската национална история е използвана за оформяна на националната идентичност (стр. 253–254), както и представянето на корейския шаманизъм в условията на ултрамодерна индустриализация и глобализация. Бързият икономически подем в Република Корея правилно е посочен и разгледан като фактор на социална несигурност, което пък от своя страна води до преосмисляне на традиционните религиозни ценности. Мария Боеклиеви показва отлично познание на най-новата история на Корейския полуостров, на социалните феномени и на динамиката на корейското общество. Докторантката не изпуска и темата за кибершаманизма – феномен, който би представлявал интерес за всеки, който се интересува от Корея и от Изтока.

Впечатляваща е библиографията, на която се осланя изследването. Личи, че докторантката е добре запозната с трудовете на световните имена, изследвали проблема за националната идентичност на корейците и японците, но не основава дисертацията си на техните постижения, а следва своя собствена доказателствена линия. Темата за формирането на националното самосъзнание и за националните ценности е болезнена както за японците, така и за корейците. Избирайки тези тема, докторантката трябва да чете материалите с критично око, внимателно да отсява информацията и с труд да търси пътя към научната истина. Смятам, че Мария Боеклиева се е справила отлично с тази нелека задача. От стотиците библиографични източници на английски, японски, корейски и български език – както научни разработки, така и оригинални документи и материали от пресата – докторантката успява да извлече достатъчно достоверна информация, с която да подкрепи тезата си.

Като обобщение бих казала, че представеният дисертационен труд представлява изчерпателно, всеобхватно и детайлно изследване на темата за националното самосъзнание на японци и корейци, която е актуална и, смея да твърдя, с глобализацията ще става все по-важна – за обществото като цяло и за отделния индивид. Макрорамката на политическите и културни събития, в която се случва изграждането на корейското и на японското национално самосъзнание, е представена компетентно, ясно и синтезирано. Личи доброто познаване на историята, културата и народопсихологията на двата народа. Аналитично са потърсени и намерени предпоставките и причините за издигането на шаманизма и на *шинто* до един от символите на двете азиатски нации. Използваните източници са представителни и адекватно подбрани, като цитиранията са коректни. Езикът и стилът отговарят напълно на изискванията за научен труд. Дисертацията се чете лесно и интересно, а читателят без проблеми следи поставената теза. Работата на Мария Боеклиева напълно покрива (и даже надхвърля) очакванията и изискванията за дисертационен труд. Убедено препоръчвам на Научното жури да присъди на Мария Боеклиева образователната и научна степен “доктор”.

Дата: 27.02.2020 Доц. д-р Ирина Сотирова: